UREDBA KOMISIJE (EU) 2021/1532

z dne 17. septembra 2021

o spremembi Priloge I k Uredbi (ES) št. 1334/2008 Evropskega parlamenta in Sveta glede vključitve 3-(1-((3,5-dimetilizoksazol-4-il)metil)-1H-pirazol-4-il)-1-(3-hidroksibenzil)imidazolidin-2,4-diona na seznam Unije aromatičnih snovi

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1334/2008 Evropskega parlamenta in Sveta z dne 16. decembra 2008 o aromah in nekaterih sestavinah živil z aromatičnimi lastnostmi za uporabo v in na živilih ter spremembi Uredbe Sveta (EGS) št. 1601/91, uredb (ES) št. 2232/96 in (ES) št. 110/2008 ter Direktive 2000/13/ES (1) in zlasti člena 11(3) Uredbe,

ob upoštevanju Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2) ter zlasti člena 7(5) Uredbe,

ob upoštevanju naslednjega:

(1) Priloga I k Uredbi (ES) št. 1334/2008 določa seznam Unije z aromami in izvornimi snovmi, odobrenimi za uporabo v in na živilih, ter pogoje njihove uporabe.

(2) Z Izvedbeno uredbo Komisije (EU) št. 872/2012 (3) je bil sprejet seznam aromatičnih snovi in vključen v del A Priloge I k Uredbi (ES) št. 1334/2008.

(3) Navedeni seznam se lahko posodablja v skladu s skupnim postopkom iz člena 3(1) Uredbe (ES) št. 1331/2008 na pobudo Komisije ali na podlagi zahtevka, ki ga vloži država članica ali zainteresirana stran.

(4) Pri Komisiji je bil 10. avgusta 2012 vložen zahtevek za odobritev uporabe 3-(1-((3,5-dimetilizoksazol-4-il)metil)-1H-pirazol-4-il)-1-(3-hidroksibenzil)imidazolidin-2,4-diona (FL št. 16.127) kot aromatične snovi v različnih živilih, ki v snovi spadajo v več kategorij živil s seznama Unije z aromami in izvornimi snovmi. Komisija je zahtevek priglasila Evropski agenciji za varnost hrane (v nadaljnjem besedilu: Agencija) in jo zaprosila za mnenje. Komisija je zahtevek prav tako dala na voljo državam članicam v skladu s členom 4 Uredbe (ES) št. 1331/2008.

(5) Agencija je v mnenju, sprejetem 21. junija 2016 (4), ocenila varnost snovi FL št. 16.127 in ugotovila, da njena uporaba ne vzbuja pomislekov glede varnosti, kadar je omejena na ravni, do tistih, ki so določene za različna živila v različnih kategorijah živil. Agencija je tudi navedla, da gre za snov z lastnostmi spreminjanja arome.

(6) Ker uporaba snovi FL št. 16.127 kot aromatične snovi ne vzbuja pomislekov glede varnosti glede navedenih pogojev uporabe in se zanjo ne pričakuje, da bi zavajala potrošnika, je primerno, da se glede na mnenje Agencije taka uporaba odobri.

(7) Del A Priloge I k Uredbi (ES) št. 1334/2008 bi bilo zato treba ustrezno spremeniti.

(8) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Del A Priloge I k Uredbi (ES) št. 1334/2008 se spremeni v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 17. septembra 2021 Za Komisijo predsednica Ursula VON DER LEYEN

(1) UL L 354, 31.12.2008, str. 34.

(2) UL L 354, 31.12.2008, str. 1.

(3) Izvedbena uredba Komisije (EU) št. 872/2012 z dne 1. oktobra 2012 o sprejetju seznama aromatičnih snovi iz Uredbe (ES) št. 2232/96 Evropskega parlamenta in Sveta, njegovi uveljavitvi v Prilogi I k Uredbi (ES) št. 1334/2008 Evropskega parlamenta in Sveta ter razveljavitvi Uredbe Komisije (ES) št. 1565/2000 in Odločbe Komisije 1999/217/ES (UL L 267, 2.10.2012, str. 1).

(4) EFSA Journal 2016;14(7):4334.